XO บวกแรง 5% ลุ้นงบไตรมาส 3 เด่นต่อเนื่อง-ทั้งปีกำไรโตทะลักแตะ 484 ลบ.
XO บวกแรง 5% โดย ณ เวลา 10.40 น. อยู่ที่ระดับ 21.90 บาท ลุ้นงบไตรมาส 3 เด่นต่อเนื่อง-ทั้งปีกำไรโตทะลักแตะ 484 ลบ. แนะซื้อเป้า 26 บาท
XO บวกแรง 5% โดย ณ เวลา 10.40 น. อยู่ที่ระดับ 21.90 บาท ลุ้นงบไตรมาส 3 เด่นต่อเนื่อง-ทั้งปีกำไรโตทะลักแตะ 484 ลบ. แนะซื้อเป้า 26 บาท
6 ก.ย. 2564

ผู้สื่อข่าวรายงานว่าวันนี้ (6ก.ย.2564) ราคาหุ้นบริษัท เอ็กโซติค ฟู้ด จำกัด (มหาชน) หรือ XO ณ เวลา 10.40 น. อยู่ที่ระดับ 21.90 บาท เพิ่มขึ้น 1.10 บาท หรือ 5.29% โดยทำจุดสูงสุดที่ 21.90 บาท และทำจุดต่ำสุดที่ 21.30 บาท ด้วยมูลค่าการซื้อขาย 90.65 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ว่า  XO รายงานกำไรสุทธิไตรมาส 2/2564 ที่ 155 ล้านบาท เพิ่มขึ้น 68% จากงวดเดียวกันของปีก่อน และเพิ่มขึ้น 47% จากไตรมาสก่อน ซึ่งสูงกว่า Consensus คาดไว้ ที่ 135 ล้านบาท เพิ่มขึ้น 15%
ฝ่ายวิจัยยังคงกำไรสุทธิปี 2564 ที่ 484 ล้านบาท เพิ่มขึ้น 52% จากงวดเดียวกันของปีก่อน โดยประเมินว่ารายได้กลุ่มซอสปี 2564 จะโตเพิ่มขึ้น 30% จากงวดเดียวกันของปีก่อน และยังคงสมมติฐาน Gross Profit Margin ปี 2564 ที่ 45% จากต้นทุนการผลิตที่มีการ Lock ต้นทุนบางส่วนต่อเนื่องไปถึงปี 2565
นอกจากนี้ยอดขายที่มาจากกลยุทธ์ใหม่อย่าง Listing Fee เริ่มเห็นยอดขายเข้ามาตั้งแต่ไตรมาส 1/2564 ซึ่งเร็วกว่าที่ทางฝ่ายวิจัยคาดไว้ที่ไตรมาส 3/2564 และประมาณการกำไรยังมี Upside จากผลิตภัณฑ์กัญชง ซึ่งปัจจุบันยังรอความชัดเจนทางกฎหมายจาก อ.ย. โดยแนวโน้มยอดขายไตรมาส 3/2564 ยังอยู่ในแนวโน้มที่ดี ปัจจุบันมียอดขายถึงช่วงปลายเดือน ส.ค.2564 ราว 300 – 350 ล้านบาท ทั้งนี้บริษัทได้เห็นถึง Demand ของผลิตภัณฑ์กัญชงสูงกว่าเท่าตัวเมื่อเทียบกับ ยอดขายเวลาออกผลิตภัณฑ์ใหม่ โดยคาดมียอดขายผลิตภัณฑ์กัญชงเข้ามาในช่วงปลายไตรมาส 3/2564 ราวอีก 3 ล้านบาท
อย่างไรก็ดีทางฝ่ายวิจัยได้ประเมินราคาเป้าหมาย XO ที่ราคา 26.00 บาท อิงปี 2564 ค่า PER ที่ 23 เท่า โดย XO ในปัจจุบันเทรดที่ปี 2564 ค่า PER ที่ 18 เท่า และมีอัตราการเติบโต EPS CAGR (2563 – 2565) ที่ 31.40% โดยประเมินราคาเป้าหมาย PER ที่ 23 เท่ามีความเหมาะสมจาก (1) ความต้องการผลิตภัณฑ์ซอสปรุงรสยังสามารถขยายตัวได้ต่อเนื่องไปถึงปี 2565 จากกลยุทธ์ใหม่ (2) บริษัทได้ทำการ Lock ราคาต้นทุนไปจนถึงปี 2565 เรียบร้อยแล้ว และ (3) GPM จะยังสามารถอยู่ในระดับสูงและทำให้ EPS CAGR (2563 – 2565) ขยายตัวต่อเนื่องที่เพิ่มขึ้น 31.40% สูงกว่าค่าเฉลี่ยในอดีตที่เพิ่มขึ้น 24%
 